### | | | | --- | --- | | | | | --- | | **Byråd** 17. december 2019 Sagsnr. 710-2019-1684 Dok.nr. 710-2019-257094 Sagsbehandler DPTINJ | | 188.                Forslag om kommunal finansiering af [adresse] - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BY |
| Lovgrundlag |  |

###

**SAGENS INDHOLD**

På vegne af Venstre og Dansk Folkeparti har byrådsmedlem
Ulla Carlsen (V) sendt følgende forslag til Byrådets behandling:

Venstre og Dansk Folkeparti stiller hermed forslag om, at
Favrskov Kommune stiller finansiering af op til 15 mio. kr. til anlæg af
Laurbjerg Station.

**Baggrund for forslaget:**

Af politisk aftale af 9. juni 2017 mellem Venstre, Liberal
Alliance og Det Konservative Folkeparti, Socialdemokratiet, Dansk Folkeparti,
Alternativet, Radikale Venstre og Socialistisk Folkeparti, om genudbud af
togtrafikken i Midt- og [adresse] fremgår det, at “Parterne noterer sig, at
der er planer om at åbne nye stationer på de udbudte strækninger. Parterne er
enige om, at udbuddet skal understøtte betjeningen af sådanne nye stationer,
såfremt de måtte blive anlagt i udbuddets løbetid. Parterne er derfor enige om,
at udbuddet udformes sådan, at den kommende operatør forpligtes til at betjene
op til 5 nye stationer (Jerne, [adresse], Stilling, Tvis og Sparkær).” Arriva
vandt genudbuddet og er ved den indgåede kontrakt af 4. februar 2019 forpligtet
til at standse i [adresse], hvis der inden for kontraktens løbetid (2020-2028
med mulighed for forlængelse i yderligere to år) anlægges en station.

Den politiske aftale om genudbud af togtrafikken må
fortolkes sådan, at kommunerne, hvori de nye standsningssteder er beliggende,
selv kan tage initiativ til anlæg af en station, herunder stille den fornødne
finansiering. Ministeriets opgave vil da være at give Arriva besked om, at en
ny station i [adresse] skal betjenes, hvilket ifølge kontrakten skal ske med et
varsel på 11 måneder før et køreplansskifte. Skal Laurbjerg Station betjenes
som planlagt fra december 2021, skal ministeriet give besked herom til Arriva
senest i januar 2021. Dette kræver ifølge ministeriet, at der på dette
tidspunkt – i januar 2021 – er sikkerhed for, at stationen anlægges.

Som bekendt besluttede ”bedre og billigere-forligskredsen” i
efteråret 2018 på baggrund af Banedanmarks beslutningsgrundlag at stille
finansiering på 15 mio. kr. til anlæg af Laurbjerg Station, hvilket blev
udmøntet ved Finansudvalgets aktstykke 88, der blev tiltrådt 28. februar 2019.
Stationen skulle ifølge planen anlægges i sommeren 2021 og tages i brug i
december 2021. Finansieringen blev efter regeringsskiftet uden varsel og uden,
at der var fremkommet nye oplysninger om det tekniske eller økonomiske
grundlag, trukket tilbage ved transportminister Peter Pedersen (S)
pressemeddelelse af 29. oktober 2019.

Byrådet fremsendte den 1. november 2019 et protestbrev til
regeringen og forligskredsen, hvilket dog ikke har medført nogen ændring af
beslutningen om at trække finansieringen tilbage. Transportministeren og
forligskredsen har end ikke ønsket at deltage i et møde om sagen.

Borgerne i [adresse] har foranstaltet en
underskriftsindsamling til støtte for, at Laurbjerg Station færdiggøres. Der er
p.t. indsamlet i alt ca. 1.600 underskrifter.

Venstre og Dansk Folkeparti foreslår på den baggrund, at
Favrskov Kommune i denne helt ekstraordinære situation, hvis lige ikke er set
nogensinde tidligere, betaler for stationsanlægget. Det bemærkes i den
forbindelse, at det af beslutningsgrundlaget for Laurbjerg Station fremgår, at
anlægsudgiften vil være 15 mio. kr., og at der i dette beløb er indeholdt 2,5
mio. kr. til et såkaldt risikotillæg, samt herudover 30 % statsligt
korrektionstillæg. Det bemærkes endvidere, at byrådet den 29. oktober 2019
frigav 5,5 mio. kr. til etablering af stationsforpladsen. En del af dette beløb
vil kunne omdisponeres til selve stationsanlægget, idet projektet vedrørende
forpladsen i givet fald må indskrænkes.

Det er vigtigt, at anlægget af stationen ikke forsinkes,
idet stationen af Banedanmark er sammentænkt med de øvrige baneprojekter på
strækningen, bl.a. i forhold til ekspropriationsforretninger, sporspærringer og
sporsænkning. Det er derfor afgørende, at arbejdet med planlægning og udførelse
af stationen genoptages hurtigst muligt, således at muligheden for at opnå de
nævnte synergieffekter ved samplanlægning med de øvrige projekter ikke
forspildes. Alle tekniske og juridiske forhold vedrørende anlægget af stationen
er belyst ved Banedanmarks undersøgelser. Det ligger således fast, at projektet
ikke er VVM-pligtigt, at der i baneteknisk og juridisk forstand er tale om en
genåbning og ikke et nyanlæg af en station, og at der ikke er udfordringer med
punktlighed, øvrige togforbindelser eller kapacitet på strækningen ved
etablering af en station.

**Økonomi:**

Det foreslås, at de allerede frigivne midler (5,5 mio. kr.)
i 2020 anvendes til planlægning og detailprojektering af stationen, samt til en
billigere forplads end oprindeligt planlagt. Det resterende beløb til
anlægsarbejdet foreslås forhåndsprioriteret i forbindelse med budget 2021.

**INDSTILLING**

Borgmesteren indstiller til Byrådet:

1.    At sagen drøftes.

**BESLUTNING**